Euroopan oppivien ja älykkäiden järjestelmien laboratorio

European Laboratory for Learning and Intelligent Systems (lyhennys ELLIS, suom. Euroopan oppivien ja älykkäiden järjestelmien laboratorio) on huhtikuussa 2018 perustettu hajautettu kansainvälinen tutkimuslaboratorio ja osaamisverkosto, joka tehtävänä on edistää yhteistyötä ja alueellista suvereniteettiä tekoälyyn liittyvissä kysymyksissä Euroopassa. ELLIS pohjautuu ajatukseen koneoppimisesta tekoälyä eteenpäin ohjaavana tekijänä. Sateenvarjona osaajia kokova verkosto edistää aihepiirin perustutkimusta, teknisiä innovaatioita ja yhteiskunnallista vaikuttavuutta. Esikuvana ELLIS- verkostolle ovat toimineet muun muassa Euroopan molekyylibiologian laboratorio (EMBL) ja Cern. Ellis-verkoston keskeisiä osia ovat Ellis-tutkimusohjelmat sekä nuorille tutkijoille suunnattu tohtorikoulutus ja post doc-ohjelmat. == ELLIS-yksiköt == Vuoden 2025 alussa Euroopan oppivien ja älykkäiden järjestelmien laboratorion verkostossa oli 17 valtiota ja 41 paikkakuntaa. Euroopassa sijaitsi 38 ELLIS-yksiköksi kutsuttua osaamiskeskittymää ja yksi liitännäinen yksikkö (Ukrainan Lvivissä). Lisäksi Aasiasta verkostoon osallistuu Israel kahdella ELLIS-yksiköllä. Tyypillisesti osaamiskeskittymät on muodostettu alan tutkimuslaitosten osaajista tai on muodostettu uusia yhteisöinä. Asteettain on tarkoitus perustaa maailmanluokan osaamiseen pyrkiviä ELLIS-instituutteja, jotka toimisivat eurooppalaisen tekoälyosaamisen ytimessä. Mukana olevat maat ja Ellis-yksiköiden sijaintipaikkakunnat: * Alankomaat (Amsterdam, Delft, Nijmegen) * Belgia (Leuven) * Bulgaria (Sofia) * Espanja (Alicante, Barcelona, Madrid) * Israel (Haifa/Technion, Tel Aviv) * Italia (Genova, Milano, Modena, Trento, Torino) * Itävalta (Graz, Linz, Wien) * Portugal (Lissabon) * Puola (Varsova) * Ranska (Pariisi) * Saksa (Berliini, Darmstadt, Heidelberg, Jena, München, Potsdam, Saarbrücken, Stuttgart, Tübingen) * Suomi (Helsinki) * Sveitsi (Lausanne, Zürich) * Tanska (Kööpenhamina) * Tšekki (Praha) * Ukraina (Lviv) * Yhdistynyt kuningaskunta (Cambridge, Edinburgh, Lontoo, Manchester, Oxford) == ELLIS-instituutit, Suomen suurpanostukset instituuttiin ja tekoälyoptimoituun supertietokoneeseen == Ensimmäinen ELLIS-instituutti avattiin Saksan Tübingenissä, Älykkäiden järjestelmien Max Planck -instituutin (MPI-IS) yhteydessä kesäkuussa 2024. Keskeistä Suomen tiedepolitiikan muutosta kuvastaa, että loppuvuodesta 2024 viestittiin järjestyksessään toisen instituutin tulevan Suomeen. Suomen ELLIS- instituutti olisi Suomeen perustettavia tutkimusryhmiä kokoava rakenne, jota koordinoisi Aalto-yliopisto, ja instituutin johtajana toimisi alkuvaiheessa professori Samuel Kaski. Suomen instituutti perustetaan Opetus- ja kulttuuriministeriön 40 miljoonan euron panostuksen (2025–2028) ja tekoälytutkija Peter Sarlinin PS-säätiön tekemän, alan professuurien perustamiseksi myöntämän 10 miljoonan euron lahjoituksen turvin. Tähän kytkeytyen Suomen eri yliopistoissa julkistettiin helmikuussa 2025 yhdellä kertaa haettavaksi 25 tekoälyyn suoraan liittyvää tai eri tieteenaloilla tekoälyä soveltavaa urapolun eri vaiheiden professuuria tutkimusryhmien vetäjiksi (Principal investigator, PI). Palkattavilla professoreilla tutkimusryhmineen on käytössään eräänä resurssinaan muun muassa eurooppalaisen EuroHPC-suurlaskentaverkoston Lumi-supertietokoneen resurssit. Vuoteen 2027 mennessä verkostoon käyttöön valmistuu uusi, tekoälylaskentaan optimoitu Lumi AI Factory -supertietokone. Tähän on budjetoitu 250 miljoonaa euroa kansallista rahoitusta ja 306,4 miljoonaa EU-rahaa. == Katso myös == * OpenEuroLLM == Lähteet == ==Aiheesta muualla== * ELLISin kotisivut (ellis.eu) Luokka:Tutkimuslaitokset Luokka:Tekoäly Luokka:Kansainväliset järjestöt